Reacţia lui Răzvan Lucescu după ce a fost numit de greci „Mourinho al săracului” a venit, într-un interviu acordat în exclusivitate pentru Antena Sport. Lucescu este cel mai titrat antrenor din istoria lui PAOK, după ce a câştigat două titluri dintre cele patru ale clubului din Salonic.
Presa din Grecia l-a numit „Mourinho al săracului”, după ce a reuşit să aibă performanţe spectaculoase, cu un buget mai mic decât al rivalelor Olympiacos, Panathinaikos sau AEK Atena. Lucescu a susţinut că jurnaliştii trec repede de la laude la critici.
Reacţia lui Răzvan Lucescu după ce a fost numit de greci „Mourinho al săracului”
„Astăzi eşti mare, cel mai mare, Dumnezeu, mâine ai un rezultat negativ, eşti cel mai slab, nu eşti bun de nimic, eşti învechit. Poimâine iar câştigi, eşti cel mai modern antrenor şi cel mai bun pe care l-a avut nu ştiu cine la un anumit moment.
Nu este simplu nici să auzi foarte mari laude, după care să treci la foarte mari critici şi atacuri. Frustrarea poate fi imensă”, a spus Răzvan Lucescu, în exclusivitate pentru Antena Sport.
Răzvan Lucescu, despre titlul câştigat de FCSB
Fostul antrenor al Rapidului a felicitat-o pe FCSB pentru ceea ce a reuşit în ultimii ani. A amintit de sacrificiile făcute de patron.
„Mi-ar părea extraordinar de bine ca ambele echipe să meargă cât mai departe în Europa, ar fi fenomenal. Am mai spus-o şi anii trecuţi despre FCSB… o echipă care termină tot timpul pe locul doi, an după an, înseamnă că face o muncă extraordinară. Că acolo toată lumea se sacrifică. Patronul pentru că investeşte mult şi cumpără jucători.
Nu e uşor să faci rost de bani, să dai bani de la tine, să aduci jucătorii cei mai buni, să îi cauţi, să îi înţelegi. Să îi cunoşti, nu doar să vezi cum dau cu piciorul în minge. Calitatea unui jucător înseamnă foarte multe aspecte, nu doar tehnica lovirii balonului.
Faptul că anul acesta au câştigat, dovedeşte că Steaua (n.r. FCSB) a lucrat foarte bine, dar mai mult decât atât încununează toată această lungă perioadă cu o victorie. Ai nevoie și de această satisfacție a ridicării a unui trofeu„, a declarat Răzvan Lucescu pentru AntenaSport.